
Govor predsednice Republike Slovenije Nataše Pirc Musar
na slovesnosti ob 100-letnici delovanja Srednje ekonomske šole in gimnazije Maribor

Velja govorjena beseda!



Spoštovana ravnateljica Srednje ekonomske šole in gimnazije Maribor, mag. Andreja Zver Dobaj, spoštovane profesorice in profesorji ter drugi zaposleni na šoli, cenjene gostje in gosti, predvsem pa drage dijakinje in dijaki.

Vsaka generacija mladih je pred enakim pomembnim vprašanjem: kakšen bo svet, v katerega odraščamo, in kakšno mesto bomo v njem našli zase? Dobra šola na to vprašanje ne ponudi že pripravljenega odgovora. Mlademu človeku da nekaj dragocenejšega – znanje, samozavest in predvsem vrednote.

Srednja ekonomska šola in gimnazija Maribor to poslanstvo uspešno opravlja že stoletje.

Ko je leta 1926 tedanja trgovska šola začela preraščati v štiriletno državno trgovsko akademijo, je bil svet zelo drugačen. Od tedaj sta se svet in s tem naš način življenja nepredstavljivo spremenila. Šola pa je ob vseh spremembah ohranjala bistveno, tj. prepričanje, da je izobražen človek eden najdragocenejših temeljev svobodne, uspešne in humane družbe.

V desetletjih ste izobraževali generacije ekonomistov, podjetnikov, strokovnjakinj in strokovnjakov, ki so s svojim znanjem soustvarjali gospodarski in družbeni razvoj Maribora in širše regije. To je dediščina, na katero ste lahko upravičeno ponosni. A najlepši spomenik šoli niso zidovi in tudi ne arhivi. Najlepši spomenik šoli so njeni ljudje, njihovo znanje, razmišljanje in prispevek k skupnosti.

Zato, drage dijakinje in dragi dijaki, berite knjige. Tudi takšne, ki od vas zahtevajo potrpežljivost in vam ne ponudijo odgovora že na prvi strani. V knjigah je modrost številnih življenj, časov in svetov. V njih lahko vidimo svet skozi oči nekoga, ki morda razmišlja drugače od nas. Dobra knjiga nam pogosto ne pove, kaj naj mislimo, temveč nas nauči razmišljati. Človek, ki zna misliti s svojo glavo, pa je veliko težje vodljiv s predsodki, strahom ali lažjo. Kot je rekel Nelson Mandela: »Izobraževanje je najmočnejše orožje, s katerim lahko spreminjamo svet.«

Vaša šola je znala spoštovati tradicijo in se hkrati odpirati prihodnosti. Za to gre zahvala in pohvala vsem učiteljicam in učiteljem ter drugim zaposlenim v šoli. Prava tradicija namreč ni sidro, ki nas zadržuje, temveč korenina, iz katere lahko rastejo nove veje. Danes te veje segajo v digitalna znanja, trajnostni razvoj, mednarodno sodelovanje in svet umetne inteligence. Toda tudi v tem svetu bomo bolj kot kdaj koli potrebovali, česar noben algoritem ne more nadomestiti: to so človeška presoja, odgovornost, ustvarjalnost in srce.

Drage dijakinje in dragi dijaki.
Pojdite v svet. Bodite radovedni. Učite se jezikov. Spoznavajte druge kulture, univerze, podjetja in ljudi. Pridobivajte znanje in izkušnje povsod, kjer se vam bodo odprla vrata. Toda pri tem ne pozabite, od kod prihajate. Ljubiti svojo domovino ne pomeni zapirati se pred svetom. Pomeni poznati svoje korenine, ceniti svoj jezik in svojo skupnost ter si želeti, da bi pridobljeno znanje nekoč koristilo tudi drugim.

Kar koli boste nekoč postali – ekonomistke, podjetniki, raziskovalke, učitelji, umetnice ali nekaj, česar danes morda sploh še ne znamo poimenovati – delajte s srcem. Strokovnost brez človečnosti je premalo, uspeh brez integritete je prazen. Znanje dobi svoj najgloblji pomen šele takrat, ko z njim naredimo nekaj dobrega tudi za skupnost.

Ob visokem jubileju v imenu Republike Slovenije iskreno čestitam vsem, ki ste soustvarjali prvo stoletje te šole. Naj njene korenine ostanejo trdne, njene veje pa naj še dolgo rastejo proti znanju, svobodni misli in prihodnosti.

Vse najboljše za prvih sto let in pogumno v novo stoletje.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

